આ ઝઘડો મૂળ નિવાસી વિરુદ્ધ બહારના લોકો વચ્ચે ધખી રહ્યો છે. આ વિધેયક સાથે જોડાયેલી એક વિડંબના એ પણ છે કે તેના કારણે બ્રહ્મપુત્ર અને બરાક ઘાટી વચ્ચેની પુરાણી ખાઈ ફરી ઊંડી બનતી દેખાઈ રહી છે. આ વિભાજન માત્ર ક્ષેત્રીય જ નહીં ભાષાકીય પણ બની રહ્યું છે. બરાક ઘાટીના હિન્દુઓમાં એક મોટી આબાદી બાંગ્લાદેશથી આવેલા વિસ્થાપિતોની છે અને આ બાંગ્લાભાષીઓ આ વિધેયકનું સમર્થન કરે છે. જ્યારે બ્રહ્મપુત્ર ઘાટીના મૂળ અસમિયા લોકો વિધેયકનો વિરોધ કરતાં કહે છે કે, આને કારણે બાંગ્લાદેશી ગેરકાયદેસર રીતે અસમમાં આવી જશે. એક રીપોર્ટ પ્રમાણે અસમના ૯ જેટલા જિલ્લાઓમાં તો મુસ્લિમો બહુમતિમાં છે. અંદાજે ભારતમાં બે કરોડ બાંગ્લાદેશી ગેરકાયદે રીતે ઘૂસી ગયા છે અને દેશના ૧૭ રાજ્યોમાં ફેલાયેલા છે. આ બાંગ્લાદેશીમાંથી સૌથી વધુ ૫૭ લાખ બાંગ્લાદેશીઓ પ. બંગાળમાં છે અને બીજા નંબર ૫૦ લાખ જેટલા અસમમાં સ્થાઈ થયા છે. જે ચિંતાનો વિષય છે. ૨૦૧૧ની વસ્તી ગણતરી પ્રમાણે પૂર્વોત્તરની કુલ વસ્તી ૩.૪૩ કરોડ જેટલી હતી જેમાં મુસ્લિમોની સંખ્યા ૯૦ લાખ જેટલી હતી. આજે આ પૂર્વોત્તરની વસ્તી ૪.૫૫ કરોડની આસપાસ છે.